【主席短途獎排位】加州星球短途仲勁 告東尼認為7檔無難度
2024年04月25日 14:42
東網電視
更多新聞短片
「加州」系家族成員與告東尼合攝。
今屆主席短途獎,「金鑽貴人」因傷無緣出戰,近期於G1兩連勝之「加州星球」,取而代之成為爭標主力,而喺今朝排位抽籤,就由「加州」系少主梁宇君,為家族馬匹抽得7檔。
告東尼認為以目前全面回勇嘅「加州星球」,今場賽事排檔形勢並沒有太大影響,雖然今季一度遇上樽頸位,最終縮程跑1400米,繼而上場遠征進一步縮程跑1200米,終於為馬匹找到突破。畢竟過往一哩跑開均速段段快,所以縮程跑短途,馬匹在發揮上,似乎更加舒服。
即使今次排7檔,亦會擔心未必埋到欄,但告東尼認為,以「加州星球」上次亦是出賽以來初跑直路賽,全程於跑道中央採取主動,亦唔係單靠貼欄放頭,而佢亦點出艾道拿與呢匹馬相當有默契,對於馬匹自杜拜返港後,操練上依然相當完整,即使屆時場地起變化亦唔會太擔心,告東尼以至今日到場嘅「加州」系家族成員,對於「加州星球」今戰都好有信心。
不過同場仲有隻如遇變化場幫助甚大嘅「維港智能」,沈集成亦指出不能低估其機會。由特首盃以至上場遠征高松宮紀念賽,都見識到呢匹馬跑淋地相當出色,而今次抽得2檔,成哥亦點出此駒脾性,如果前段無馬太壓迫,自己帶頭放得舒服,就會愈跑愈起勁,相信今次排檔際遇,肯定會對馬匹發揮有極大幫助。